《独孤公桧诗》
元代·谢应芳

忆昔十五六，好古尊前贤。初闻独孤桧，快睹曾争先。

苍然一株蘖旧根，皴皮错节枝叶蕃。适逢夜雨半身湿，宜是往年甘露痕。

孔明庙前柏相似，乃在陈司徒庙之后园。乡来陵谷忽变改，造化劫灰飞入海。

神焦鬼烂救不得，桐乡自此无光彩。幸存一曲阑干石，题公姓字留遗迹。

石苔斓斑土花碧，相伴铜驼非荆棘。余从海上避兵归，几度摩挲长太息。

怀哉古之人，好贤意无穷。咏甘棠，爱召伯，赋菉竹，美武公。

宪公此树堪比隆，后人宁不仰高风。玄都道士桃千树，一会区区岂难措。

龙钟野老及群英，亦愧因循坐迟暮。桧乎桧乎重培植，风枝相樛霜干直。

邦人具瞻仰遗德，见树犹如见颜色，六百二十五年如一昔。

作者简介：谢应芳（1295～1392）元末明初学者。字子兰，号龟巢，常州武进（今属江苏）人。自幼钻研理学，隐白鹤溪上，名其室为“龟巢”，因以为号。授徒讲学，议论必关世教，导人为善，元末避地吴中，明兴始归，隐居芳茂山，素履高洁，为学者所宗，有《辨惑编》、《龟巢稿》等。